શહેરને કન્ટેઈનર ફ્રી કરવા માટેના અખતરામાં જે જોખમ જોવાય રહ્યું હતું, તે ખરેખર દિવાળીના તહેવારો પછી શહેરની હાલતમાં જોવા મળી રહ્યું છે. શહેરના લગભગ એકપણ વિસ્તારમાં કચરાના ઢગલા નહીં થયા હોય તેવું નથી બન્યુ. વેસુ, અઠવાલાઈન્સ, સિટીલાઈટ, પાલ, અડાજણ, રાંદેર, જહાંગીરપુરા, નાનપુરા, સગરામપુરા, ગોપીપુરા, નાણાવટ, શાહપોર, કતારગામ, વેડરોડ, કોસાડ, અમરોલી, મોટાવરાછા, સરથાણા, કાપોદ્રા, વરાછા, પુણા, મગોબ, પરવટ, ગોડાદરા, સહરાદરવાજા, ઉધના, ડિંડોલી, પાંડેસરા, ભેસ્તાન, અલથાણ, ભટાર જેવા અનેક વિસ્તારોમાં જાહેરમાં સેંકડો ટન કચરાનો નિકાલ કરાયો હોય તેવા દ્રશ્યો જોવા મળી રહ્યાં છે. લોકો પાસે કચરાના નિકાલ માટે કન્ટેઈનરના વિકલ્પ તરીકે ડોર ટુ ડોર ગાર્બેજ કલેક્શન સિવાય કાંઈ જ ન હોવાને લીધે ભારે મુશ્કેલ સ્થિતિ બની છે. તેની સીધી અસર શહેરમાં જોવા મળી રહી છે. કેટલાંક લોકો એવી પણ ટીખળ કરતાં જોવા મળ્યાં હતાં કે, હવે જો સ્વચ્છતા સર્વેક્ષણ કરાવાય તો સુરત પાલિકાનો દેશમાં કદાચ છેલ્લાથી પહેલો નંબર આવી શકે.